Takim i dytë Trump-Romney
Ish-guvernatori i Masaçusetsit, Mitt Romney është një nga emrat që po përmendet si Sekretar i mundshëm shteti
Që nga dita e zgjedhjeve më 8 nëntor, zoti Trump ka punuar për të plotësuar postet në kabinetin e tij. Një nga postet më të rëndësishme që ende nuk është plotësuar është ai i Sekretarit të Shtetit dhe një nga emrat që po përmendet si kandidat për këtë post është ai i ish-guvernatorit të Masaçusetsit, Mitt Romney Zoti Romney ka qenë në të kaluarën një nga kritikët më të ashpër të zotit Trump, por ai e vlerësoi atë pasi hëngrën darkë së bashku të martën dhe tha se kishin kaluar një ,mbrëmje të mrekullueshme”. Zoti Trump e kishte thirrur zotin Romney për darkë për të diskutuar për herë të dytë për postin e Sekretarit të Shtetit. Ata ishin së bashku me Reince Priebus, që është emëruar për t’u bërë shefi i personelit i Shtëpisë së Bardhë. Komentet vlerësuese të zotit Romney vijnë nëntë muaj pasi ai mbajti një fjalim të ashpër, në mbështetje të rivalëve të zotit Trump për emërimin e Partisë Republikane. Emra të tjerë që janë përmendur si kandidatë për postin e Sekretarit të Shtetit janë ata të ish-kryetarit të Bashkisë së Nju Jorkut, Rudy Giuliani, Senatorit nga Tenesi, Bob Corker dhe ish-shefit të CIA-s, David Petraeus. Të mërkurën, një nga ish-drejtuesit e kompanisë Goldman Sachs, Steven Mnuchin u emërua si kandidat për postin e Sekretarit të Thesari, ndërsa miliarderi Wilbur Ross tha se ai ishte zgjedhur për të drejtuar Departamentin e Tregëtisë. Të martën, zoti Trump zgjodhi kongresmenin Tom Price për të drejtuar Departamentin e Shëndetësisë dhe përpjekjet e administratës së tij për të shfuqizuar dhe zëvendësuar reformën shëndetësore, një nga legjislacionet kryesore të Presidentit Barack Obama. Ai zgjodhi gjithashtu ish-Sekretaren e Punës, Elaine Chao, si kandidate për të drejtuar Departamentin e Transportit. Të gjithë kandidatët për poste kabineti, do të duhet të miratohen nga senati.